Օտըմ Պելտիե

Օտըմ Պելտիե (, ), հյուսիսամերիկյան անիշինաաբե հնդկացիական ցեղի ներկայացուցիչ, ով իր ցեղի մյուս անդամների հետ ապրում է Վիքվեմիկոնում՝ առաջին ազգային արգելոց-ռեզերվացիայում: Մաքուր ջրի համար պայքարող ակտիվիստուհի է և, չնայած փոքր տարիքին, արդեն միջազգային մեծ համբավ է ձեռք բերել: Նրան անվանում են «ջրի համար պայքարող մարտիկ»: 2018 թվականին, երբ ընդամենը տասներեք տարեկան էր, Միավորված ազգերի կազմակերպության գլխավոր ասամբլեայում ելույթ է ունեցել ջրի մաքրությունը պահպանելու հրատապ անհրաժեշտության մասին և ուղերձով դիմել աշխարհի երկրների առաջնորդներին: Այդ բարձր ամբիոնից Պելտիեն հաջորդ տարի ևս մեկ անգամ արծարծել է ջրի մաքրությունը պահպանելու հրատապ անհրաժեշտության հիմնախնդիրը:

2015 թվականին, լինելով ընդամենը տասը տարեկան մի աղջնակ, մասնակցել է Շվեդիայում՝ Սյոդերտելիեում, Ստոկհոլմում կազմակերպված կլիմայի վերաբերյալ միջազգային մանկական կոնֆերանսին (Children's climate conference):

Պելտիեի թեկնածությունը երկու անգամ առաջադրվել է Խաղաղության մանկական միջազգային մրցանակով պարգևատրման համար (International Children's Peace Prize): Հաճախ նրան համեմատում են մեկ այլ մանկահասակ ակտիվիստուհու՝ շվեդ Գրետա Թունբերգի հետ:

Պայքարի ուղին Օտըմը բռնել է ութ տարեկանից՝ հետևելով իր ավագ մորաքրոջը՝ Ժոզեֆին Մանդամենին: Նրա անցած կյանքի ոչ մեծ ճանապարհին բեկումնային է եղել ծիսական մի արարողության մասնակցելու նպատակով այցելությունը Սերփընթ Ռիվըր (Օձագետ) ռեզերվացիա: Ծարաված աղջնակին այստեղ թույլ չեն տվել, որ ջուր խմի այն աղբյուրից, որից կարող էին օգտվել միայն գաղութարարների հետնորդները: Իսկ տեղաբնիկներին հատկացված աղբյուրի ջուրը թունավոր նյութեր էր պարունակում:

Ծանոթագրություններ 

Մարդու իրավունքներ
Ակտիվիստներ